ఫ్రెంచ్‌ ఓపెన్‌లో తొలిరోజే సంచలనం
మహిళల ప్రపంచ నంబర్‌ వన్‌ కెర్బర్‌కు ఊహించని షాక్‌
పారిస్‌: ఎర్రమట్టి కోర్టు గ్రాండ్‌ శ్లామ్‌ సమరంలో మరియా షరపోవా, సెరెనా విలియమ్స్‌, రోజర్‌ ఫెదరర్‌ లాంటి స్టేడియాలకు ప్రేక్షకులను ఆకర్షించే సత్తా ఉన్న కీలక స్టార్‌ ఆటగాళ్లు లేకుండానే ఆదివారం ఫ్రెంచ్‌ ఓపెన్‌ సమరం ప్రారంభమైంది. ఫ్రెంచ్‌ ఓపెన్‌ గ్రాండ్‌ శ్లామ్‌ మహిళల సింగిల్స్‌లో తొలిరోజే సంచలనం నమోదైంది. ప్రపంచ నంబర్‌ వన్‌ ర్యాంకర్‌ జర్మనీ భామ ఏంజెలికా కెర్బర్‌కు ఊహించని షాక్‌ తగిలింది. వరుసగా రెండో ఏడాది తొలిరౌండ్లోనే కెర్బర్‌ ఫ్రెంచ్‌ ఓపెన్‌ నుంచి తప్పుకుంది. ఆదివారం సాయంత్రం రోలాండ్‌ గారోప్‌లో జరిగిన మ్యాచ్‌లో రష్యా క్రీడాకారిణి మకరోవా చేతిలో 6-2, 6-2 తేడాతో కెర్బర్‌ ఓటమి పాలైంది.ఒక గంట 22 నిమిషాలు పాటు జరిగిన పోరులో రెండు వరుస సెట్లలో 40వ ర్యాంకర్‌ రష్యాభామ మకరోవా తన ప్రతాపం చూపించి,టాప్‌ సీడ్‌ కెర్బర్‌కు చుక్కలు చూపించింది.
టాప్‌ సీడ్‌ కెర్బర్‌ 24 అనవసర పొరపాట్లు చేసి ఓటమి పాలైంది. ఇప్పటికే ఈ గ్రాండ్‌ స్లామ్‌లో మహిళల సింగిల్స్‌ విభాగంలో సెరెనా విలిమయమ్స్‌, షరపోవా లేకపోవడంతో కచ్చితమైన ఫేవరెట్‌ కనిపంచడం లేదు. నంబర్‌ కెర్బర్‌(జర్మనీ), డిఫెండింగ్‌ ఛాంపియన్‌ ముగురుజా(స్పెయిన్‌)లతో పాటు మూడో సీడ్‌ సిమోనా హలెప్‌(రొమేనియా), రెండో సీడ్‌ ప్లిస్కోవా(చెక్‌ రిపబ్లిక్‌), 13వ సీడ్‌ మ్లాడెనోవిచ్‌ (ఫ్ల్రాన్స్‌)టైటిల్‌ రేసులో ఉన్నారని అందరూ ఊహించారు. కానీ అనూహ్యంగా కెర్బర్‌ సాధారణ ప్రదర్శనతో ఫ్రెంచ్‌ ఓపెన్‌ నుంచి తొలి రౌండ్‌లోనే నిష్క్రమించి ఇంటిదారి పట్టింది.అదే విధంగా మరో గేమ్‌లో ఐదు నెలల క్రితం ఆగంతకుడి చేతిలో కత్తిపోటుకు గురై తీవ్రంగా గాయపడిన డబ్ల్యుటిఏ 15వ ర్యాంక్‌లో ఉన్న రెండుసార్లు వింబుల్డన్‌ ఛాంపియన్‌, చెక్‌ రిపబ్లిక్‌ టెన్నిస్‌ భామ పెట్రా క్విటోవా 80వ ర్యాంకర్‌ అమెరికా క్రీడాకారిణి జులియా బోసరప్‌ను 6-3, 6-2తో వరుస సెట్లలో ఓడించి సునాయస విజయం సాధించింది. కత్తిపోటుకు గురై టెన్నిస్‌కు 5నెలల దూరమైన గట్టి పోరాట పటిమతో తొలి రౌండ్‌లో సునాయాస విజయం సాధించి అందరినీ ఆశ్చర్యానికి గురి చేసింది.